****

**יחזקאל לט-מג: מלחמת גוג ממגוג**

**דף למנחה**

**הרב ד"ר איריס יניב**

**מטרות הלימוד:**

לעסוק בשאלות של אמונות ודעות, הרלוונטיות לנושא.

להכיר את פרקי החזון דרך קריאה מונחית.

להרהר בשאלה האם החזון בעל רקע היסטורי או סימבולי.

לעמוד על המושג "טבור הארץ".

לדון בתפיסת התקדשות שם ה'.

להגיב רגשית לאכזריות החזון.

לדון בשאלות מוסריות וערכיות העולות מהחזון.

להכיר את מקומו של החזון בתרבות היהודית.

לדון בשאלה האם החזון רלוונטי לימינו.

**הסבר המהלך:**

בפרקים אלה מתאר יחזקאל את חזון המלחמה בגוג, נשיא מגוג. זהו **חזון אפוקליפטי** המתאר את סוף העולם, ולפיו, גוג יאסוף כמה עמים כדי לעלות למלחמה על עם ישראל היושב בטח בארצו. ה' הזועם על תכניתו של גוג, גורם לכישלונה. גוג נוחל מפלה קשה ועם ישראל נגאל. ה' שופט את גוג ומעניש את כל עוזריו.

חזון גוג ומגוג (כך קראו לו חז"ל) עורר את דמיונם של פרשנים יהודיים, נוצריים ומוסלמים לאורך כל הדורות, ועד ימינו אלה. בדף לימוד זה ננסה לעמוד על כמה מהמוטיבים האופייניים למלחמת גוג ממגוג כפי שהם מופיעים בתרבות היהודית, ונבחן אם הם עדיין רלוונטיים לימינו.

הטקסט קשה, מילולית ורגשית. מטרת המהלך היא להקל על הלומדים להבין את הכתוב ולאפשר להם להביע את רגשותיהם ומחשבותיהם על הפסוקים.

המנחים מוזמנים לבחור מבין השאלות. אין הכרח לעסוק בכול. יש עיסוק בכמה מושגי מפתח: 'טבור הארץ', 'אדמה חרוכה', 'חישוב קיצין', 'אסכטולוגיה', 'קדיש', 'משיח', ועוד.

בפרק ל"ט פסוקים כה-כט מופיע המוטיב של 'הסתר פנים' שבו אינו עוסק הדף, אך אפשר בהחלט להתייחס אליו. כמו כן, הדף אינו עוסק במושגים 'אחרית הימים' ו'חבלי משיח'.

הדף עוסק רק בחזון גוג ממגוג בתרבות היהודית. מי שרוצה – יכול/ה להרחיב את הדיון גם לתרבות הנוצרית והמוסלמית.

בחזון יוחנן פרק כ, פסוקים ז-י כתוב: ' ואחרי כלות אלף השנים יתר השטן מבית משמרו ויצא להדיח את-הגויים בארבע כנפות הארץ את-גוג ומגוג ולקבצם למלחמה אשר מספרם כחול הים ויעלו על-מרחבי ארץ ויסבו את-מחנה הקדשים ואת-העיר החביבה ותרד אש (מאת האלוהים) מן-השמים ותאכל אתם והשטן אשר הדיחם השלך באגם-אש וגופרית אשר-שם גם-החיה ונביא השקר ויסרו יומם ולילה לעולמי עולמים".

בסורה המערה בקוראן נכתב: "(פט) וילך לדרכו, (צ) עד בואו אל מקום צאת השמש; ויראהו בצאתו על עם אשר לא נתנו לו דבר להסתר ממנו  (צא) כן הוא, כי הכילונו בחכמתנו את כל האנשים אשר אתו. (צב) וילך לדרכו, (צג) וימצא בין שני הרים עם, אשר לא ידע לשונו. (צד) ויאמרו אליו: בעל הקרניים! גוג ומגוג משחיתים את ארצנו; הננו לך לעבדים, אם תבנה דייק בינינו וביניהם! (צה) ויאמר: החיל אשר בו עזרני אדוני, טוב מעבודתכם; תמכו את ידי, ואבנה דייק בינכם וביניהם. (צו) הביאו אלי מטילי ברזל למען מלא את הרווח אשר בין ההרים; נפחו במפוחיכם עד אשר יקדח הברזל כאש; אחרי כן הביאו אלי נחושת שרופה למען אציקה עליו!   (צז) בזאת לא יוכלו  [גוג ומגוג] לעבור את הדייק ולא דקרהו.   (צח) ויאמר : זה לכם רחמים מאדוני! (צט) ובבוא דבר אדוני ישים את הדייק לעפר, ודבר אלוהי אמת! ".